ભારત સરકારના સાંસ્કૃતિક મંત્રાલયના ઉપક્રમે કવિવર રવીન્દ્રનાથ ઠાકુરની દોઢસોમી જન્મજયંતી આજથી છ દિવસ (બીજીથી સાતમી મે) ‘રવીન્દ્ર મહોત્સવ’ નામે અમદાવાદમાં ગુજરાતી સાહિત્ય પરિષદના આંગણે ઉજવાઈ રહી છે. આનંદ. ભારત સરકારને વખતોવખત હચમચાવી જાણનારા પશ્ચિમ બંગાળના મુખ્યમંત્રી મમતા બેનરજીને માલુમ થાય કે કાર્ટૂન જોવા, જોઈને ટીકા-ટિપ્પણી કર્યા પછી કાર્ટૂનિસ્ટની ધરપકડ કરાવવા જેવા કામોમાંથી સમય મળે તો શતાબ્દી વર્ષ પાર કરી ગયેલા ગુજરાતના કવિવર ઝવેરચંદ મેઘાણી અને ઉમાશંકર જોશીને કોલકાતા સહિતનું બંગાળ કોઈક રીતે સ્મરે એવું ગોઠવજો. ટાગોર અને શાંતિનિકેતન સાથે આ બન્ને ગુજરાતી કવિનો નાતો જોડાયેલો હતો એ આપની જાણ માટે.